
Norsk Selskap for 1700-tallsstudiers konferanse på Kongsberg 29.–31. august 2019

Tema for konferansen: Danning og utdanning på 1700-talleti det lange 18. århundre

Opplysningstiden var kjennetegnet av en sterk tro på at mennesket, til tross for sine grunnleggende behov og tilbøyeligheter, kunne formes. Så fremt vi kvittet oss med nedarvede fordommer og innpodet overtro, kunne vi både lære å leve bedre moralsk sett og tilegne oss mer kunnskap. John Locke beskrev i sitt Essay Concerning Human Understanding (1689), hvordan mennesket kom til verden som et tabula rasa, et blankt ark, klart til å formes av sine naturlige og kulturelle omgivelser. Jean-Jacques Rousseau var i sine kulturkritiske essays opptatt av vår ‘perfektibilitet’, hvordan vi i samkvem med andre kunne utvikle oss til både bedre og dårligere utgaver av oss selv. Locke og Rousseau fikk stor betydning for pedagogisk tenkning på 1700-tallet i Europa, men utgjør bare to av de mest kjente uttrykkene for det som var en omfattende og bred diskusjon om menneskers kulturelle utvikling og sosialisering. Det var en diskusjon som handlet om formell utdannelse, om utdannelsesinstitusjoner, fag og undervisningsmetoder, men som også favnet om menneskelig dannelse i samfunnet forøvrig, blant annet gjennom omgang med andre på tvers av kjønn og stand, gjennom kunst, litteratur og musikk. Mot slutten av århundret kulminerer på mange måter disse pedagogiske debattene med det som på tysk blir et eget begrep: "Bildung", og som er opphavet til vårt hjemlige "dannelse/danning". 

Disse nye tenkemåtene omkring menneskets dannelse er på 1700-tallet også med og påvirker utviklingen av det faktiske skole- og utdanningsvesenet i Norden og Europa. I Danmark-Norge reformeres universitetet og latinskolene, ridderakademiet gjenopprettes i Sorø og Bergseminaret etableres på Kongsberg. Her ble for det øvrig også opprettet latinskole i 1719. Ikke minst er det også i opplysningstiden at grunnleggende skolegang for allmuen blir en realitet i mange land, i Norge nedfelt gjennom den første skoleloven i 1739. I år feirer vi 150-jubileet for Folkeskoleloven, som ble vedtatt i 1889. Vedtaket av denne loven kan på mange måter ses som fullendelsen av den autonomiseringsprosessen som starter i det foregående, i og med at kirkens stiftsdireksjon trer ut av skolens ledelse og et borgerlig styre trer inn. 

1700-tallskonferansen 2019 er viet dannelse og utdannelse i det lange 18. århundre.. ogVi inviterer til paneler og innlegg som tar opp dette emnet fra ulike vinkler og ulike fag. 

Det kan handle om den institusjonelle utviklingen av skole- og utdanningsvesenet, om etableringen av nye institusjoner eller om reformer av gamle, om innføring av nye undervisningsmetoder eller nye fag. Pedagogiske debatter og nye måter å tenke om danning og utdanning på, både i Norge og Norden for øvrig, kan være en slik inngang. Det samme kan undersøkelser av reformering og/eller etablering av nye utdanningsinstitusjoner, og ikke minst analyser av lærebøker og undervisningsformer. Vi er også interessert i paneler og innlegg som trekker linjer mot vår egen tid. Vi sees på Kongsberg i august.




